KIRJALLINEN KYSYMYS E-0168/01 esittäjä(t): Jeffrey Titford (EDD) komissiolle. Euroopan unionin rantojen puhtautta koskevat kriteerit.



Virallinen lehti nro 261 E , 18/09/2001 s. 0054 - 0056



KIRJALLINEN KYSYMYS E-0168/01 esittäjä(t): Jeffrey Titford (EDD) komissiolle (1. helmikuuta 2001) Aihe: Euroopan unionin rantojen puhtautta koskevat kriteerit Yhdistyneen kuningaskunnan lehdistö raportoi vastikään, että Euroopan komissio harkitsee sakkojen langettamista Yhdistyneen kuningaskunnan hallitukselle tai Blackpoolin kunnalle noin 65 000 Englannin punnan edestä päivää kohti Euroopan komission antamien, uimaveden laatua koskevien kriteerien (sininen lippu) rikkomisen johdosta. Voiko komissio vastata edellä mainittu huomioon ottaen seuraaviin kysymyksiin: 1. Ehdottaako komissio sakkojen langettamista Yhdistyneen kuningaskunnan hallitukselle tai Blackpoolin kunnalle tai jollekin muulle taholle noin 65 000 Englannin punnan edestä päivää kohti EU:n rantojen puhtaudesta annettujen suuntaviivojen rikkomisen johdosta? 2. Jos ehdottaa, mikä komissio komiteoista antoi tämän päätöksen? 3. Mitä mahdollisuuksia Yhdistyneen kuningaskunnan hallituksella ja/tai Blackpoolin kunnalla on valittaa tästä päätöksestä? 4. Kuinka moni ranta Blackpoolin rantaa lukuun ottamatta ei komission mielestä täytä rannoille asetettuja vaatimuksia Yhdistyneessä kuningaskunnassa? 5. Kuinka monta erilaista rantaa komissio on tutkinut koko Yhdistyneessä kuningaskunnassa? 6. Kuinka monta rantaa on tutkittu kussakin Euroopan unionin jäsenvaltioissa? 7. Missä aikaisemmissa tapauksissa komissio on langettanut sakon tai ehdottanut sen langettamista muille EU:n jäsenvaltioille rantojen kunnosta ja veden laadusta antamiensa kriteerien rikkomisen johdosta? 8. Mitkä uimaveden laatua koskevat kriteerit rannan on täytettävä, jotta sille myönnetään sininen lippu? 9. Kuinka paljon rahaa komissio on käyttänyt vuosittain vuodesta 1995 lähtien rantojen kunnon ja uimaveden laadun valvomiseen koko Euroopan unionissa? 10. Voiko komissio ilmoittaa, mitä asiakirjoja se on julkaissut rantojen kunnon ja uimaveden laadun valvomisesta koko Euroopan unionissa? Margot Wallströmin komission puolesta antama vastaus (18. huhtikuuta 2001) 1. Viimeaikaiset lehtiartikkelit, jotka koskevat komission päätöstä nostaa EY:n tuomioistuimessa kanne Yhdistynyttä kuningaskuntaa vastaan sekä komission pyyntöä kyseisen jäsenvaltion tuomitsemiseksi sakkoihin, liittyvät joulukuussa 2000 tehtyyn komission päätökseen. Tämä päätös tehtiin noudattaen EY:n tuomioistuimen vuonna 1993 Yhdistyneelle kuningaskunnalle langettamaa tuomiota (asia C-1990/56), koska Luoteis-Englannissa sijaitsevan Fylden rannikon yhdeksän uintialuetta eivät täyttäneet uimavesidirektiivissä eli uimaveden laadusta 8. joulukuuta 1975 annetussa neuvoston direktiivissä(1) säädettyjä pakollisia vaatimuksia. Täytäntöönpanotoimia ryhdyttiin toteuttamaan toistamiseen, kun vuosien 1996 ja 1997 uintikausien aikana huomattiin, että suurin osa kyseisistä uintialueista ei edelleenkään täyttänyt vaatimuksia. Yhdistyneen kuningaskunnan komissiolle toimittamien alustavien tietojen perusteella yhdeksästä uintialueesta kaksi ei täyttänyt vaatimuksia vuoden 2000 uintikaudella. 2. Alkuperäinen oikeusprosessi, joka johti vuonna 1993 annettuun tuomioon, perustui EY:n perustamissopimuksen 226 artiklaan (entiseen 169 artiklaan). Päätös nostaa EY:n tuomioistuimessa toisen kerran kanne Yhdistynyttä kuningaskuntaa vastaan perustuu EY:n perustamissopimuksen 228 artiklaan (entiseen 171 artiklaan). Tässä artiklassa annetaan komissiolle valtuudet nostaa kanne sellaista jäsenvaltiota vastaan, joka laiminlyö yhteisön tuomioistuimen tuomion täytäntöön panemisen. Lisäksi komissio voi sen nojalla pyytää EY:n tuomioistuinta määräämään kyseiselle jäsenvaltiolle sakon. Tässä asiassa komissio on päättänyt ehdottaa, että EY:n tuomioistuin määräisi Yhdistyneelle kuningaskunnalle 106 800 euron päiväsakon. 3. Tämä kanne on nostettu jäsenvaltiota vastaan, ei Blackpoolin kuntaa tai mitään muutakaan alueellista viranomaista vastaan. Yhdistynyt kuningaskunta voi nyt puolustautua noudattaen EY:n tuomioistuimen virallisia menettelyjä. EY:n tuomioistuimen tuomioon ei voida hakea muutosta. 4. On todettu, että eräät muutkaan Yhdistyneen kuningaskunnan uintialueista asiassa C-1990/56 annettuun tuomioon liittyvien alueiden lisäksi eivät täytä uimavesidirektiivin pakollisia vaatimuksia. Tämän vuoksi komissio päätti heinäkuussa 2000 nostaa EY:n tuomioistuimessa kanteen Yhdistynyttä kuningaskuntaa vastaan EY:n perustamissopimuksen 226 artiklan nojalla. Uimaveden laatu vaihtelee vuodesta toiseen, mutta komissio julkaisee kunkin uintikauden tulokset vuotuisessa kertomuksessaan uimaveden laadusta. Uusin kertomus julkaistiin toukokuussa 2000 ja siinä käsiteltiin vuoden 1999 uintikauden tuloksia. Kertomus on saatavana myös Internetissä. Yhdistyneen kuningaskunnan uimaveden laatua koskeva jakso on osoitteessa www.europa.eu.int/water/water-bathing/report/uk.html. 5. Tuoreimmat käytettävissä olevat tiedot ovat vuodelta 1999. Nämä luvut osoittavat, että Yhdistynyt kuningaskunta on yksilöinyt ja arvioinut 541 uintialuetta rannikoilla, 11 uintialuetta Englannin, Walesin, Skotlannin ja Pohjois-Irlannin makean veden alueilla sekä 6 uintialuetta Gibraltarissa. Uimaveden laadun arviointi on kunkin jäsenvaltion kansallisten viranomaisten eikä komission tehtävä. 6. Toukokuussa 2000 julkaistussa komission uimaveden laatua koskevassa kertomuksessa on kokoava taulukko, jonka mukaan vuoden 1999 uintikaudella kansalliset viranomaiset yksilöivät uintialueiksi yhteensä 11 435 rannikkoaluetta ja 4 376 makean veden aluetta ja suorittivat niitä koskevan arvioinnin uimavesidirektiivin mukaisesti. 7. Tämä on ensimmäinen kerta, kun komissio ehdottaa sakon määräämistä jäsenvaltiolle, joka on laiminlyönyt EY:n tuomioistuimen aiemman tuomion täytäntöönpanon asiassa, joka koskee uimaveden laatua. 8. Sinilippukampanjan on käynnistänyt Euroopan ympäristökasvatussäätiö (Foundation for Environmental Education in Europe, FEEE), jonka kotipaikka on Kööpenhamina. Yksi kampanjassa käytetyistä kriteereistä on veden laatu, jota arvioidaan uimavesidirektiivissä säädettyjen ohjearvojen avulla. Ohjearvot ovat tiukempia kuin direktiivissä säädetyt pakolliset arvot. FEEE:n arvioinnin ja komission arvioinnin välillä ei ole mitään yhteyttä, ja sinilipputunnuksien myöntäminen uimarannoille on FEEE:n ainoa tehtävä. Tämän vuoksi sinilippukampanjaa koskevat kysymykset on esitettävä FEEE:lle, jonka osoite on Scandiagade 13, DK-2450 København (Tanska). 9. Kukin jäsenvaltio vastaa rantojensa terveys- ja turvallisuusnäkökohtien valvonnasta uimavesidirektiivin vaatimusten noudattamisen varmistamiseksi. Jäsenvaltiot myös vastaavat valvonnasta aiheutuvista kustannuksista. Niiden on vuosittain toimitettava komissiolle valvonnan tulokset, jotka muodostavat vuotuisten uimaveden laatua koskevien kertomusten perustan. 10. Komissio julkaisee vuosittain uimaveden laatua koskevan kertomuksen, joka on nyt saatavana myös seuraavassa Internet-osoitteessa www.europa.eu.int/water/water-bathing/report.html. (1) EYVL L 31, 5.2.1976.